EXPUNERE DE MOTIVE

1.CONTEXTUL PROPUNERII

•Motivele și obiectivele propunerii

Rezoluția 5/14 „Eliminarea poluării cu materiale plastice: către un instrument internațional obligatoriu din punct de vedere juridic”, adoptată de Adunarea Organizației Națiunilor Unite pentru mediu (UNEA) în martie 2022, stabilește un mandat pentru negocierea de către un Comitet interguvernamental de negociere (INC) a unui instrument internațional obligatoriu din punct de vedere juridic privind poluarea cu materiale plastice, inclusiv în mediul marin. Se preconizează că INC își va încheia activitatea până la sfârșitul anului 2024, prima reuniune urmând să aibă loc în 2022. UNEA poate prelungi acest mandat în timp, dacă este necesar.

Rezoluția 5/14 a fost adoptată în urma unei serii de rezoluții ale UNEA începând din 2014, UNEA3 reprezentând o etapă esențială, în care statele membre ale ONU sprijină o serie de acțiuni de eliminare a deversării în ocean a gunoaielor de plastic și a microplasticelor și instituirea unui grup de experți deschis ad-hoc privind deșeurile marine și microplasticele, pentru a explora barierele în calea combaterii deșeurilor marine și a microplasticelor. Grupul de experți și-a încheiat activitatea în 2020. Acesta a identificat o serie de opțiuni de răspuns la criza globală a poluării cu materiale plastice, inclusiv un acord global privind materialele plastice, sprijinit de majoritatea participanților la grupul de experți, reprezentând aproape toate regiunile. În octombrie 2021, raportul ONU intitulat „From Pollution to Solution: a Global Assessment of Marine Litter and Plastic Pollution” (De la poluare la soluție: o evaluare globală a deșeurilor marine și a poluării cu materiale plastice) a fost publicat pentru a informa UNEA 5.2 cu privire la amploarea și aspectele deșeurilor marine și ale poluării cu materiale plastice la nivel mondial.

În urma unei reuniuni similare găzduite de Comisia Europeană în 2020, Peru și Rwanda au pregătit o rezoluție cu scopul de a lansa negocieri pentru un nou acord internațional privind poluarea cu materiale plastice în cadrul UNEA5. Mai multe evenimente internaționale, inclusiv o conferință ministerială privind deșeurile marine și poluarea cu materiale plastice găzduită de Germania, Ecuador, Vietnam și Ghana în 2021, au contribuit la impulsionarea rezoluției și au condus, în cele din urmă, la adoptarea finală a rezoluției prin consens.

Obiectivul prezentei recomandări este de a asigura o poziție de negociere coerentă și eficientă a Uniunii Europene (UE) în cadrul sesiunilor INC, în vederea negocierii și a încheierii unui instrument internațional obligatoriu din punct de vedere juridic privind poluarea cu materiale plastice.

•Coerența cu dispozițiile existente în domeniul de politică vizat

Lansarea negocierilor pentru un acord internațional privind materialele plastice este o realizare esențială a Pactului verde al Uniunii Europene, a Planului de acțiune privind economia circulară și este legată de un număr semnificativ de politici și acte legislative ale UE, inclusiv privind protecția mediului marin și costier, în special Directiva-cadru „Strategia pentru mediul marin” (MSFD). Asigurarea unui acord internațional privind materialele plastice care să abordeze problema poluării cu materiale plastice la sursă, în loc să se recurgă la soluții costisitoare și ineficace de eliminare a țevilor, a fost, prin urmare, una dintre principalele priorități privind mediul ale Uniunii pentru o acțiune la nivel mondial în ultimii ani. Acest lucru rezultă din inițiativele de politică specifice și progresive ale Uniunii și din legislația privind materialele plastice din ultimii ani. În 2018, o strategie privind materialele plastice, care face parte din Planul de acțiune privind economia circulară, a stabilit un plan de protejare a mediului și de reducere a deșeurilor marine, a emisiilor de gaze cu efect de seră și a dependenței noastre de combustibilii fosili importați. Printre acțiunile concrete privind materialele plastice se numără impactul anumitor produse din plastic asupra mediului, materialele plastice de unică folosință, rolul materialelor plastice în economia circulară, cerințele în materie de proiectare ecologică și etichetare, materialele plastice și deșeurile de ambalaje, precum și inițiativele viitoare privind microplasticele adăugate în mod intenționat și eliberate în mod neintenționat. Strategia a analizat și potențialul de valorificare a acțiunii la nivel mondial, identificând necesitatea (printre altele) de a elabora standarde internaționale pentru a spori încrederea industriei în calitatea materialelor plastice reciclabile sau reciclate. În ceea ce privește transferurile de deșeuri, Comisia a remarcat importanța asigurării faptului că orice material plastic trimis în străinătate în scopul reciclării este manipulat și prelucrat în condiții similare cu cele aplicabile în UE, sprijinind acțiunile de gestionare a deșeurilor în temeiul Convenției de la Basel, și a propus dezvoltarea unui sistem de certificare al UE pentru instalațiile de reciclare. Strategia a îndemnat la un efort al industriei la nivel mondial de a promova utilizarea pe scară largă a materialelor plastice reciclabile și reciclate. În cadrul Planului de acțiune privind economia circulară, Comisia va propune, în plus, cerințe obligatorii privind conținutul reciclat și măsuri de reducere a deșeurilor pentru produse esențiale, cum ar fi ambalajele, materialele de construcții și vehiculele. În temeiul Directivei-cadru „Strategia pentru mediul marin” menționată anterior, în septembrie 2020, UE și statele sale membre au convenit că nu trebuie să existe mai mult de 20 de articole de deșeuri la 100 de metri de coastă, plasând UE într-o poziție de lider în ceea ce privește îndeplinirea ODD 14.1, care prevede „Până în 2025, prevenirea și reducerea semnificativă a poluării marine (...), inclusiv a deșeurilor marine (...)”. Activitățile de sprijin care stau la baza punerii în aplicare a Directivei-cadru „Strategia pentru mediul marin” a UE, executate în strânsă colaborare cu convențiile maritime regionale, au demonstrat că armonizarea monitorizării, a obținerii și a manipulării datelor în diferitele matrice de mediu este esențială pentru a permite stabilirea priorităților în ceea ce privește eforturile și pentru a verifica eficacitatea măsurilor de combatere a gunoaielor de plastic. În cadrul Strategiei comune de punere în aplicare a Directivei-cadru „Strategia pentru mediul marin”, Grupul tehnic privind deșeurile marine, în strânsă colaborare cu convențiile maritime regionale, asigură armonizarea tehnică și colaborează cu EMODnet, oferind o platformă de date pentru datele privind deșeurile marine. Noul acord internațional va aborda problema poluării cu materiale plastice, inclusiv în mediul marin. Poluarea și abordarea surselor sale reprezintă, de asemenea, o prioritate esențială a Pactului verde european, cel mai recent în Strategia Comisiei privind reducerea la zero a poluării aerului, apei și solului și în Strategia pentru promovarea sustenabilității în domeniul substanțelor chimice. Recent adoptatul Plan de acțiune privind reducerea la zero a poluării a stabilit obiective pentru 2030 (și anume reducerea gunoaielor de plastic din mare cu 50 % și a microplasticelor eliberate în mediu cu 30 %), sporind și mai mult eficacitatea politicilor UE de reducere a deșeurilor marine și a impactului acestora. Prin urmare, abordarea poluării cu materiale plastice la nivel mondial este strâns legată de multiplele politici și acte legislative existente ale Uniunii referitoare la protecția mediului împotriva poluării. Acestea se pot referi la deșeuri, transferuri de deșeuri, substanțe chimice, apa pentru scăldat și alte aspecte (cum ar fi Directiva-cadru privind tratarea apelor urbane reziduale și Directiva-cadru privind apa). UE contribuie în mod substanțial la inițiativele internaționale direct legate de reducerea poluării cu materiale plastice, cum ar fi punerea în aplicare a Convenției de la Basel privind transferurile transfrontaliere de deșeuri, astfel cum a fost modificată recent prin controale consolidate asupra deșeurilor de plastic, și a Planului de acțiune al OMI (Organizația Maritimă Internațională) de combatere a gunoaielor de plastic și a microplasticelor. În plus, UE participă activ la toate acțiunile de combatere a poluării cu materiale plastice în regiunile marine din jurul Europei (prin sprijin tehnic și financiar pentru planurile de acțiune regionale din Marea Mediterană, Marea Neagră, Marea Baltică și Atlanticul de Nord-Est) și cu partenerii săi din G7 și G20. De asemenea, UE a participat la sponsorizarea unei inițiative în cadrul OMC care abordează problema poluării cu materiale plastice și a comerțului durabil cu materiale plastice. Materialele plastice și poluarea produsă de acestea depășesc cu mult considerentele politicii de mediu. Secțiunea de mai jos prezintă relevanța lor transversală pentru diverse politici din sfera de competență a Uniunii.

•Coerența cu alte politici ale Uniunii

Recomandarea propusă este coerentă și cu alte politici și acte legislative ale Uniunii, cum ar fi:

·sănătatea, în special politicile și acțiunile privind materialele și obiectele destinate să vină în contact cu produsele alimentare, politicile Uniunii privind protecția mediului marin și costier;

·instalațiile portuare de preluare;